Egyetlen energiaital bukott meg az NFH-s teszten
Szerinte a magyar közvélemény pontosan tudja, hogyan vásárolta fel a magyar médiát a Fidesz holdudvara.
Mintegy 8 különböző kávé, 7-féle instant kávékeverék, valamint 15-féle energiaital koffeintartalmának összehasonlító vizsgálatát végezte el a Nemzeti Fogyasztóvédelmi Hatóság (NFH). Az energiaitalok közül a Rockstar Supersours Energy Drink mért koffeintartalma haladta meg a címkéjén feltüntetett 24 milligrammos értéket 5,8 milligrammal – közölte a NFH kedden az MTI-vel.

A közlemény szerint a mért koffeintartalmat energiaitaloknál 1 doboznyi, kávéknál pedig 1 csészényi mennyiségre vonatkoztatták a laboratórium munkatársai. A vizsgált energiaitalok 1 dobozra átszámított koffeintartalma átlagosan 73 milligramm volt, egy csésze kávéban és az instant kávéból készült italban pedig 110, illetve 45 milligramm koffein található – tették hozzá.

Az a baj, hogy könnyű túladagolni

Kiemelték: az energiaitalok összetételük alapján általában cukrot, koffeint, valamint B vitaminokat tartalmazó mesterséges összetételű, szénsavas italok. A koffeinérzékenység egyénileg eltérő lehet, ezért az energiaitalokat könnyű túladagolni, a túl sok koffeinbevitel pedig szapora szívverést, hasmenést, dehidratációt, szédülést, hányingert, és ingerlékenységet is okozhat – olvasható a közleményben.

Az NFH arra is felhívta a figyelmet, hogy az Európai Élelmiszer-biztonsági Hatóság (EFSA) tanulmánya szerint felnőtteknek maximum 400 milligramm koffein napi fogyasztása nem okoz egészségi problémát, egy 25 kilogramm testtömegű gyermek esetében azonban egy kisebb doboz energiaital elfogyasztása is egészségi kockázattal járhat.

Az elvégzett laboratóriumi vizsgálatok a Társadalmi Megújulás Operatív Program (Támop) keretében, a Széchenyi 2020, az Európai Unió és az Európai Szociális Alap közel 487 millió forintos támogatása révén megvalósuló az egészségtudatos fogyasztóvá válás elősegítését célzó, több mint 618 millió forint összköltségvetésű kiemelt projekt részei. A projekt keretében még július végén országos kampánysorozatot is indított az NFH.
energiaital